Esikoha pälvis konkursil Zaha Hadid Architects ja OÜ Esplan ühiskavand "Light Stream". Teisele kohale jäi Innopolis Inseneride töö "The Ülemiste Leaf" ning kolmandale DBA Progetti S.p.A. ja HML Project Management OÜ ühistöö "Videvik".

Esimene koht sai auhinnaks 28 000, teine 21 000 ja kolmas koht 14 000 eurot.

Žürii tööd juhtinud Rail Baltic Estonia juht Riia Sillave sõnul vääriksid kõik kolm tööd realiseerimist, kuid lõpuks saab ehitada vaid ühe terminali. "Asume alates järgmisest nädalast pidama läbirääkimisi kolme väga erinäolise arhitektuurse idee autoritega, et saada selgust, kes ja millise kavandi järgi uut Ülemiste ühisterminali projekteerima hakkab," ütles Sillave.

Tähtajaks ehk 3. septembriks laekunud tööd seadis paremusjärjestusse üheksaliikmeline žürii koosseisus Riia Sillave, Pro Kapital Eesti AS juhatuse liige Allan Remmelkoor, AS Eesti Raudtee arendusjuht Andrus Noor, Mainor Ülemiste nõukogu liige Andrus Kaldalu, endine Tallinna linna peaarhitekt Endrik Mänd, Ülemiste piirkonna struktuuriplaani koostaja Mattias Agabus, arhitekt ja endine Läti kultuuriminister Janis Dripe, Taani arhitektid Jesper Gottlieb ja Thomas-Grave Larsen.

Neljandale kohale tuli ideekavand nimega SIHT ning tööd premeeritakse ergutuspreemiaga, mille suurus on 7000 eurot. Töö esitas Molumba osaühing.

Konkursil osalenud töödega saab tutvuda aasta lõpuni Tallinna lennujaama galeriis.

Rajatavast Ülemiste ühisterminalist saab nii piirkonna ühistranspordisõlm kui tõmbekeskus, kus asuvad terminalihoone ja -väljak, raudtee ja bussijaam. Ühisterminali arhitektuurne idee lahendab nii terminalihoone kui sellega piirneva ala. Jalakäijate ja kergliikluse jaoks luuakse piirkonda raudteealune ühendus.